Celebrity Number Six

Το **Celebrity Number Six** («Διασημότητα Νούμερο Έξι» στα ελληνικά) είναι το όνομα του προηγουμένως άγνωστου προσώπου από ένα εμπριμέ ύφασμα και το αντικείμενο ενός πολυετούς μυστηρίου *[[:en:Lost media|lost media]]*. Το 2020, ο χρήστης του Reddit u/TontsaH δημοσίευσε στο subreddit r/TipOfMyTongue ζητώντας βοήθεια να ταυτοποιήσει οχτώ πρόσωπα που απεικονίζονταν σε κουρτίνες που είχε. Ενώ τα εφτά από αυτά ταυτοποιήθηκαν γρήγορα ως έξι περίφημοι ηθοποιοί και μοντέλα της δεκαετίας του 2000, ένα αποδείχτηκε πολύ πιο δύσκολο να ταυτοποιηθεί, οδηγώντας στη δημιουργία ενός subreddit, το r/CelebrityNumberSix. Μετά από τέσσερα χρόνια, στα οποία τα μέλη του subreddit ερεύνησαν πολλά ατελέσφορα στοιχεία, τον Σεπτέμβριο του 2024 οι χρήστες u/StefanMorse και u/IndigoRoom κατάφεραν να εντοπίσουν την εικόνα σε μια φωτογράφιση του 2006 του ισπανικού μοντέλου **Λετίσια Σαρντά** από τον φωτογράφο Λεάντρ Εσκορσέλ. Η επιτυχής ταυτοποίηση ήταν ένα από τα πολλά λυμένα μυστήρια lost media του 2024, συμπεριλαμβανομένων την προέλευση του τραγουδιού "Ulterior Motives" και την πρωτότυπη εικόνα των Backrooms.

## Προέλευση και οι ανεπιτυχείς προσπάθειες ταυτοποίησης
Στις 27 Ιανουαρίου 2020, ο Φιλανδός χρήστης του Reddit u/TontsaH δημοσίευσε στο subreddit r/TipOfMyTongue ζητώντας βοήθεια να ταυτοποιήσει τα σχέδια διασημοτήτων πάνω σε κουρτίνες που είπε ότι είχε αγοράσει από ένα τοπικό κατάστημα "περίπου... το 2008". Η κουρτίνα είχε συνολικά οχτώ πρόσωπα σε ένα επαναλαμβανόμενο σχέδιο· τα εφτά από αυτά γρήγορα ταυτοποιήθηκαν ως ο Τζος Χόλογουεϊ, η Τζέσικα Άλμπα, ο Τράβις Φίμελ, ο Ίαν Σομερχάλντερ, ο Ορλάντο Μπλουμ και η Αντριάνα Λίμα (δύο φορές), αλλά ένα πρόσωπο, ονομαζόμενο Διασημότητα Νούμερο Έξι, δεν μπορούσε να ταυτοποιηθεί. Οι πρωτότυπες φωτογραφίες για τις άλλες έξι διασημότητες, από τις οποίες βασίστηκε το σχέδιο, είχαν επίσης εντοπιστεί γρήγορα, με όλες να τραβήχτηκαν μεταξύ του 2003 και του 2007—όταν ο Χόλογουεϊ και ο Σομερχάλντερ έπαιζαν στην τηλεοπτική σειρά Οι Αγνοούμενοι, η οποία ήταν πολύ γνωστή την εποχή εκείνη. Αλλά οι χρήστες δυσκολεύτηκαν να εντοπίσουν το άγνωστο πρόσωπο ή την φωτογραφία από την οποία βασίστηκε—ακόμα και το φύλο της Διασημότητας Νούμερο Έξι δεν ήταν προφανές, μολονότι το θυληκό φύλο ήταν πιο πιθανό. Ο χρήστης TontsaH σύντομα δημοσίευσε σε άλλα 15 subreddit για να βρεί απάντηση, και έτσι δημιουργήθηκε το r/CelebrityNumberSix για να συνεχιστεί η έρευνα.

Οι χρήστες του Reddit προσέγγισαν το μυστήριο από πολλαπλές πλευρές. Κάποιες επικρατέστερες εικασίες συγκεντρώθηκαν σε πιθανούς σωσίες που ήταν επίσης διάσημοι εκείνη την περίοδο, όπως η Ολίβια Γουάιλντ από τη σειρά *[[Ιατρικές Υποθέσεις]]* ή ο Τέυλορ Κίτς της σειράς *Ο αγώνας της ζωής μας*, αλλά αντίστοιχες φωτογραφίες που να ήταν όμοιες με το σχέδιο της κουρτίνας δεν μπορούσαν να βρεθούν. Άλλοι προσπάθησαν να εντοπίσουν απευθείας την φωτογραφία, όπως ένας χρήστης του Reddit που έλεγξε κάθε φωτογραφία στην πλατφόρμα *Getty Images* μεταξύ του 1998 με 2007 που είχαν κοινό φωτογράφο με αυτόν από τις φωτογραφίες των άλλων διασημοτήτων. Οι χρήστες του Reddit βρήκαν ότι η κουρτίνα προήλθε από ένα Φιλανδικό πολυκατάστημα, καθώς εμφανίστηκε στον Καλοκαιρινό κατάλογο του 2009, και ότι είχε προμηθευτεί από τον Látky Mráz στην Τσεχία. Ωστόσο, ο Látky Mráz δεν παρείχε το όνομα του σχεδιαστή. Άλλες προσπάθειες, σύμφωνα με μια περίληψη της έρευνας στο Reddit, περιλάμβανε την αντίστροφη αναζήτηση εικόνας, την διαφήμιση της έρευνας σε άλλες κοινότητες του διαδικτύου, την χρησιμοποίηση του Wayback Machine για να πάρουν περισσότερες πληροφορίες από τις ιστοσελίδες των πωλητών και με το Pinterest προσπάθησαν να εντοπίσουν παρόμοιες φωτογραφίες.

## Η ταυτοποίηση ως Λετίσια Σαρντά
Το 2024 πολλοί ερευνητές του διαδικτύου έλυσαν διάφορα μυστήρια lost media, όπως η προέλευση του τραγουδιού "Ulterior Motives" και η πρωτότυπη εικόνα των Backrooms. Σε αυτό το πλαίσιο, ο χρήστης του Reddit u/StefanMorse έβαλε χρώμα στην εικόνα της Διασημότητας Νούμερο Έξι για να μοιάζει με φωτογραφία και την έτρεξε από το PimEyes, ένα εργαλείο αναγνώρισης προσώπου. Ο χρήστης StefanMorse δεν χρησιμοποίησε καθόλου τεχνητή νοημοσύνη στη διαδικασία επεξεργασίας της εικόνας, δηλώνοντας ότι τα εργαλεία αυτά "είναι σκατά και επιβραδύνουν την έρευνα". Το PimEyes έδωσε πολλαπλά αποτελέσματα για την Λετίσια Σαρντά, ένα ισπανικό μοντέλο.

Ένας άλλος χρήστης του Reddit, ο u/IndigoRoom, τότε επικοινώνησε με τον Λεάντρ Εσκορσέλ, ο οποίος είχε φωτογραφήσει τη Σαρντά για το εξώφυλλο για το 2006 *Tendencias* ('τάσεις') του Ισπανικού περιοδικού *Woman*, και ο χρήστης τον ρώτησε αν αναγνώριζε τη φωτογραφία. Ο Εσκορσέλ είπε ότι είχε τραβήξει τη φωτογραφία ο ίδιος και εξέφρασε αγανάκτηση που η εικόνα είχε χρησιμοποιηθεί στο εμπριμέ χωρίς την άδειά του. Στις 8 Σεπτεμβρίου, ο χρήστης IndigoRoom ανέβασε τη δημοσίευση με τίτλο “Celebrity Number Six has been found" ("Η Διασημότητα Νούμερο Έξι βρέθηκε") στο r/CelebrityNumberSix, η οποία έδειχνε ένα αντίγραφο της φωτογραφίας που παρείχε ο Εσκορσέλ.

Όταν ο IndigoRoom δημοσίευσε τα ευρήματά του στον διακομιστή Discord του subreddit, πολλά μέλη υπονόησαν ότι η εικόνα είχε παραχθεί μέσω Τεχνητής Νοημοσύνης ή ότι ήταν πλαστογραφία, δημιουργώντας εντάσεις εντός της κοινότητας. Σύμφωνα με την Άντζελα Γουότερκάτερ στο περιοδικό *Wired*, οι ακριβείς λεπτομέρειες της διένεξης είναι θολές, αλλά περιλάμβανε μια αντιπαράθεση μεταξύ των διαχειριστών στο Reddit και στο Discord. Ωστόσο, στις 9 Σεπτεμβρίου, η Σαρντά επιβεβαίωσε ότι ήταν αυτή η γυναίκα της φωτογραφίας, δημοσιεύοντας μια εικόνα με εκείνη να την κρατάει. Ένας διαχειριστής που είχε έρθει σε σύγκρουση με τον IndigoRoom παραιτήθηκε την ίδια μέρα, καθώς άλλοι διαχειριστές είπαν ότι έλαβαν από αυτόν "αηδιαστικά μηνύματα και απειλές". Η Γουότερκάτερ σχολίασε ότι αυτή η διαμάχη αυθεντικότητας, όπως και παρόμοιες εικασίες ότι το τραγούδι "Ulterior Motives" ήταν προϊόν Τεχνητής Νοημοσύνης, δείχνει ότι "το διαδίκτυο είναι πλέον πιο αναξιόπιστο από ποτέ".

### Η αντίδραση της Σαρντά

Η Σαρντά, γεννημένη το 1980, είχε παρατήσει το μόντελινγκ το 2009 λόγω της αρρώστιας της γιαγιάς της και γύρισε στο Σάντα Κρουθ ντε Τενερίφε. Όταν ταυτοποιήθηκε ως η Διασημότητας Νούμερο Έξι, δούλευε σε ξενοδοχείο. Είπε στην *[[The New York Times]]* ότι είχε επικοινωνήσει μαζί της ένας άντρας και της ζητούσε να επιβεβαιώσει ότι ήταν αυτή η γυναίκα στην φωτογραφία της Διασημότητας Νούμερο Έξι, η οποία αρχικά την αναστάτωσε γιατί είχε άγνοια για την έρευνα· είπε ότι μετά τον ρώτησε ποιός είναι, "προσπάθησε να εξηγήσει, αλλά δεν κατάλαβα ότι ήταν τόσο μεγάλο το ζήτημα". Βρήκε την εικόνα σε ένα παλιό της χαρτοφυλάκιο.

Η Σαρντά είπε στο περιοδικό *Vanity Fair* ότι χρησιμοποιούσε το Facebook για να κρατήσει επαφές με τέσσερις φίλους και ότι περιστασιακά χάζευε στο Instagram, αλλά δεν ήταν ενεργή στο Reddit και στο LinkedIn, από όπου πολλοί χρήστες προσπαθούσαν να επικοινωνήσουν μαζί της. Έλαβε επίσης και τοπική αναγνώριση, με περαστικούς στον δρόμο να προσφέρουν να διαχειριστούν τους λογαριασμούς της στα μέσα κοινωνικής δικτύωσης για εκείνη. Δημιούργησε λογαριασμούς σε πολλές ιστοσελίδες κοινωνικής δικτύωσης και εκδήλωσε ενδιαφέρον να δημιουργεί βίντεο στο TikTok, λέγοντας πως εάν ποτέ γινόταν βάιραλ και αυτό της προκαλούσε προβλήματα, "θα μπορώ πάντα να κρυφτώ."

## Παραπομπές


Κατηγορία:Πολιτισμός του Διαδικτύου
Κατηγορία:Διαδικτυακά μιμίδια